 NA BENSON MATHEKA POLISI jijini Nairobi wanachunguza kisa ambacho mwenzao wa idara ya upelelezi wa uhalifu (DCI) na mkewe walipigwa risasi mtaani Mihango Jumanne usiku. Afisa huyo aliyekuwa akihudumu katika kituo cha polisi cha Makadara alitambuliwa kama David Mayaka na mkewe Hellen Kemunto na walipigwa risasi na watu waliotoroka kwa pikipiki ambazo nambari za usajili zilikuwa zimefichwa. Kulingana na ripoti ya polisi, afisa huyo alipigwa risasi tumboni huku mkewe akijeruhiwa kwenye paja la kushoto katika kisa kilichotokea karibu na kanisa la Fishers of Men kwenye barabara ya St Michael-Boston mtaani Mihango mwendo wa saa tatu usiku. Maafisa wa polisi walifahamishwa kisa hicho na mwendeshaji bodaboda aliyewapata waathiriwa kando ya gari lao wakiwa kwenye maumivu. “Ilibainika kuwa mwathiriwa alikuwa afisa wa DCI anayehudumu Makadara kwa jina Konstebo David Mayaka huku mwanamke aliyekuwa naye akitambuliwa kama Hellen Kemunto, mke wa afisa huyo,” ilisema ripoti ya polisi iliyoonekana na Taifa Dijitali. Afisa huyo alifariki akitibiwa katika hospitali ya Nairobi West ambalo mkewe amelazwa. Polisi walipata maganda matatu ya risasi katika eneo walikoshambuliwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  